РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/346-19

25. децембар 2019. године

Б е о г р а д

ЗАПИСНИК

25. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 25. ДЕЦЕМБРА 2019. ГОДИНЕ

 Седница је почела у 12,00 часова.

 Седницом је председавaла Маја Гојковић, председник Одбора.

 Седници су присуствовали чланови Одбора: Александра Јевтић, Милена Турк, Жарко Богатиновић, Борка Грубор, Радослав Цокић, Љубинко Ракоњац, Снежана Богосављевић Бошковић, Зоран Деспотовић, Јасминка Каранац, Душко Тарбук, Нада Лазић, као и Младен Лукић (заменик члана Одбора Иване Николић) и Милена Ћорилић (заменик члана Одбора Борисава Ковачевића).

Седници нису присуствовали чланови Одобра: Ивана Николић, Татјана Мацура, Дејан Николић, Борисав Ковачевић и Ненад Милић.

Седници су присуствовали представници Министарства заштите животне средине: Горан Триван, министар заштите животне средине, Андреј Бојић, шеф кабинета министра, Филип Радовић, директор Агенције за заштиту животне средине, Тамара Перуновић Ћулић, помоћник директора Агенције за заштиту животне средине, Дејан Лекић, начелник Одељења за индикаторе, извештавање и информациони систем, Миленко Јовановић, начелник Одељења за контролу квалитета ваздуха, Зоран Стојановић, начелник Одељења за Националну лабораторију, као и представник „Зелене столице“: Александра Младеновић, Амбасадори животне средине.

 На предлог председника Одбора, са 11 гласова за, једногласно, усвојен је следећи:

Д н е в н и р е д :

**1. Разматрање Извештаја о стању животне средине у Републици Србији за 2018. годину, који је поднела Влада (Број 501-2840/19 од 18. новембра 2019. године).**

 Пре преласка на рад по утврђеном дневном реду, са 11 гласова за, једногласно, усвојен је Записник 24. седнице Одбора за заштиту животне средине, одржане 14. новембра 2019. године.

Прва тачка дневног реда - **Разматрање Извештаја о стању животне средине у Републици Србији за 2018. годину, који је поднела Влада (Број 501-2840/19 од 18. новембра 2019. године)**

У уводном излагању, Филип Радовић, директор Агенције за заштиту животне средине, напоменуо је да Извештај о стању заштие животне средине у Републици Србији садржи следеће теме: квалитет ваздуха, квалитет воде, као и управљање отпадом. Нагласио је да, када је у питању квалитет ваздуха, главни притисци долазе од честица пречника десет микрометара ткз. ПМ10 честица, па је, у том смислу, оцена квалитета ваздуха у зони Србија и зони Војводина током 2018. године да је ваздух био чист или незнатно загађен, осим у градовима: Ваљево, Крагујевац, Краљево, Сремска Митровица и Суботица, где је био прекомерно загађен. У агломерацијама Београд, Панчево, Смедерево, Косјерић и Ужице, у 2018. години, ваздух је био прекомерно загађен, односно треће категорије. У агломерацијама Бор, Ниш и Нови Сад ваздух је био прве категорије (уз напомену да није било довољног процента мерења честица РМ10). У три четвртине укупног броја прекорачења граничних вредности полутаната узрок су биле концентрације ПМ10 честица, прекорачење циљане вредности по зонама било је у 19 процената случајева, док је само у два процента реч о азот оксидима односно сумпор диоксидима. Истакао је да је сектор који највише доприноси емитовању загађујућих материја у ваздух - “Производња и дистрибуција енергије”. Као и претходних година, и током 2018. године полен амброзије је поново био доминантни природни загађивач на свим станицама и достигао је највећу концентрацију у Суботици, док су знатно мање концентрације забележене на југу Србије.

Квалитет вода у Републици Србији приказан је преко индекса квалитета вода и он показује да је на целој територији као и на сливу Дунава забележен позитиван, односно растући, тренд квалитета воде у десетогодишњем периоду. На сливу Мораве је безначајан, а на сливу Саве негативан, односно опадајући тренд. Лош квалитет воде одређен је на 12 процената мерних места, 79 процената узорака који имају квалитет веома „лош“ је са територије АП Војводине и узрок је највише геолошког порекла. Према индикатору биолошка потрошња кисеоника, квалитет воде на територији Републике Србије је без значајних промена. Према индикатору амонијум, квалитет воде се на територији Републике Србије погоршава. Концентрације су ниске у границама доброг еколошког статуса. Према индикатору нитрати, квалитет воде има безначајан тренд на територији Републике Србије. Према индикатору ортофосфати квалитет воде je на територији Републике Србије без значајних промена. Доминантно загађивање вода у Републици Србији азотом и фосфором потиче из комуналних и индустријских извора који преко канализационих система своје непречишћене отпадне воде испуштају у водопријемнике. Највеће емитоване количине азота и фосфора у отпадним индустријским водама потичу из постројења у оквиру енергетског сектора, хемијске и минералне индустрије, као и јавних комуналних предузећа. Што се тиче контроле исправности воде за пиће, у физичко-хемијском смислу неисправно је око 28,6%, а у микробиолошком смислу око 31,8% јавних водовода градских насеља. Пречишћавање отпадних вода је и даље на ниском нивоу, тренутно је 13,85% становништва прикључено на постројења за пречишћавање отпадних вода.

У области управљања отпадом, главни проблем представља управљање чврстим отпадом на нивоу локалних самоуправа, пре свега због недостатка санитарних депонија као и ниског нивоа поновне употребе и рециклирања. Укупна количина комуналног отпада је у благом порасту, а укупни обухват прикупљања отпада расте и износи 87,2%. Највећи удео у произведеом индустријском отпаду има летећи пепео од угља који чини 80% укупне количине отпада који се генерише на територији Републике Србије.

Површина заштићених подручја расте и тренутно је заштићено 7,6% укупне територије односно 459 подручја.

Праћење степена угрожености од хемијског загађења вршено је у 18 јединица локалне самоуправе. На подручују АП Војводина, испитан је степен угрожености непољопривредног земљишта од хемијског загађења на 37 дивљих депонија.

Што се тиче средстава за финансирање заштите животне средине у Србији, она су у 2018. години износила око 0,3% бруто домаћег производа (БДП). Укупни приходи од накнада износили су 14.186,50 милиона динара (0,28% БДП), а улагања привредних сектора 3.352 милиона динара (0,07% БДП). Донације за секторе „Заштита животне средине” и „Водоснабдевање и санација отпада” су процењене на 2.655 милиона динара (0,05% БДП), а кредити на 24.873 милиона динара (0,49% БДП). Додељена подстицајна средства и субвенције су износили 3.033 милиона динара (0,06% БДП), а највећи удео имају субвенције за рециклажну индустрију од 72%. Укупни износ средстава за инвестиције и текуће издатке у 2017. години износио је 34.402,33 милиона динара, односно 0,72% БДП.

Истакао је да ће Агенција за заштиту животне средине у наредном периоду наставити са трендом ојачавања мониторинга квалитета ваздуха, уз помоћ новог пројекта ИПА из циклуса 2019-2020. У оквиру мониторинга квалитета ваздуха, предвиђена је набавка нове опреме 17 нових станица и 28 узрокивача за ПМ10 честице, како би се извршила адекватна категоризација квалитета ваздуха. У оквиру мониторинга квалитета воде, предвиђено је проширење мреже за мониторинг оснивањем три нова одељења у Шапцу, Грделици и Рашкој. Похвалио је добру сарадњу са Европском агенцијом за заштиту животне средине, као и разним међунароним институцијама и организацијама из ове области, нагласивши да је у оквиру сарадње важна активност достављања података о стању животне средине из групе ткз. кључних токова података и додао да је, према евалуацији ове активности у 2018. години, Република Србија заузела је тринаесто место са нивоом извештавања од 93%.

У дискусији су учествовали: Нада Лазић, Филип Радовић, Зоран Деспотовић, Маја Гојковић, Јасмина Каранац, Горан Триван, Жарко Богатиновић и Александра Младеновић.

 Постављено је питање који се проценат од накнада који загађивачи плаћају на име такси враћа животној средини, као и на који начин функционишу постројења за пречишћавање отпадних вода, с обзиром на то да је већи проценат становништва прикључен на та постројења. Када се ради о губицима у мрежи водоснабдевања, који износе преко 33%, указано је на то да је то резултат дивљих прикључака, као и необрачунате и ненаплаћене воде. Када је у питању мониторинг квалитета ваздуха, постављено је питање колико станица ради, колико инструмената ради и колико су, сходно томе, добијени подаци валидни. Указано је на то да у Београду није било мерења за довољан број дана, па је постављено питање како су онда изведени закључци. Скренута је пажња на то да Извештај треба да буде терминолошки прилагођен онима којима је поднет, а то су народни посланици, који су различитих струка, па је требало водити рачуна о томе да им информације из Извештаја буду довољно јасне. Изнета је примедба да у Извештају пише да је град Бор сврстан у прву категорију тј. чистог или незнатно загађеног ваздуха, што не може бити случај, будући да се кроз медије сазнаје да грађани Бора демонстрирају незадовољни квалитетом ваздуха, а да није довољно јасно наведено да се тек од септембра 2018. године у Бору врши мерење ПМ10 честица, које су највећи узрок загађења. Када се ради о квалитету воде за пиће, указано је на то да је стање најгоре у Војводини, где се користе подземне воде, па су неопходна улагања. Скренута је пажња на мали проценат домаћинстава прикључених на канализацију и истакнуто да у том погледу нема помака.

Филип Радовић, директор Агенције за заштиту животне средине, указао је да укупан проценат БДП-а износи 1,25%, од чега се 0,3% односи на накнаде. Појаснио је да, што се тиче града Бора, Извештај је за 2018. годину, када је била мања производња у рударском басену. Што се тиче станица за мерење квалитета ваздуха, основни проблем представља недостатак средстава за њихово одржавање, што је проблем са којим се суочавају и остале државе. Навео је да је буџетом за 2020. годину предвиђено довољно средстава за ту намену, као и да нам велика улагања у ову област тек предстоје.

Постављено је питање који су главни разлози претеране загађености ваздуха у Републици Србији, с обзиром на то да индустрија ради у знатно мањој мери него раније, као и шта је урађено поводом несанитарних депонија, које се налазе уз саме реке као нпр. уз реку Дрину и реку Лим. Истакнуто је да локалне самоуправе немају снагу да овај проблем саме реше, па нажалост, једино решење представља да се грађани сами организују и блокирају магистрални пут како би скренули пажњу на овај велики проблем.

Одговарајући на питања, Филип Радовић указао да није било системских улагања дуги низ година. Нагласио је глобално велики проблем узрокују климатске промене, али и масовна урбанизација, као и енормно повећање броја моторних возила, што све утиче на повећано загађење. Напоменуо је да у Србији постоји 11 санитарних депонија и око 1600 сметлишта, истакавши да проблем мора бити решен на нивоу локалних самоуправа, уз помоћ Владе и Министарства за заштиту животне средине.

У дискусији је напоменуто да је проблем загађености ваздуха глобални проблем, као и да Србија у малој мери доприноси томе на глобалном нивоу. Истакнуто је да је Србија предложена за копредседавајућег на следећој конференцији Уједињених нација о промени климе КОП26 која ће се одржати у Глазгову следеће године и, с тим у вези, постављено је питање на који начин ће се Србија припремити за ту активност.

Председник Одбора Маја Гојковић констатовала је да је Извештај о стању животне средине исцрпан и стручан, али да га треба поједноставити, како би га разумели како народни посланици, тако и грађани. Указујући на то да је последњих месеци аерозагађење било алармантно, посебно у Београду, о чему је само председник Републике у јавности говорио, поред свих надлежних институција, поствила је питање које мере су Сектор за ваздух и Сектор за надзор предузели поводом тога. Указала је на то да је реализација извршења буџета од 50% мала. Истакла је да се још увек чека да закони из области заштите животне средине уђу у скупштинску процедуру.

Горан Триван, министар заштите животне средине, похвалио је Извештај о стању животне средине, нагласивши да питање отпадних вода сматра једним од најважнијих, па ће у наредној години бити инвестиција у пречишћавање отпадних вода. Напоменуо је да су проблеми заштите животне средине вишедеценијски, те да се они не могу решити у кратком року, али да се на њиховом решавању интензивно ради и да је напредак скоро по свим питањима видљив. Истакао је као највећи проблем недостатак пројектно-техничке документације, додавши да, чак и да су постојала средства, пројекти не би могли да буду реализовани. Навео је да је уложено неколико стотина милиона у санирање несанитарних депонија, тако да се, у сарадњи са јединицама локалних самоуправа, ради на том проблему. Навео је да су Министарство заштите животне средине и Агенција имали преко осамдесет објава у вези са квалитетом ваздуха. Истакао је да је основни проблем мониторинга квалитета ваздуха недовољно разуђена мрежа станица, услед недовољне количине средстава. Рекао је да, без одговарајућег мониторинга, нема ни одговарајућих мера које би се предузеле. Скренуо је пажњу на то да се станице за мерење квалитета ваздуха налазе на „најцрњим“ тачкама, односно на местима са највише загађења, па да, самим тим, није могуће имати реалну слику просечне загађености ваздуха. Појаснио је да је, у новембру месецу, у граду Београду, просечна температура била преко 20 степени, па да није радило централно грејање, као ни индивидуалне котларнице, да индустрије у Београду скоро да и нема, те да је, сходно томе, главни узрок загађености саобраћај. Напоменуо је да се годишње увезе око 150 хиљада аутомобила, од чега половина заврши у Београду и да су то преко 60% половни аутомобили старости преко 12 година, најчешће дизел возила. Напоменуо је да локалне самоуправе морају да направе краторочне и дугорочне планове квалитета ваздуха. Навео је да ће Закон о климатским променама бити у скупштинској процедури у најкраћем могућем року. Истакао је да је, на дан усвајања Закона о буџету за 2020. годину, извршење буџета за 2019. годину износило око 75%. Нагласио је да је буџет Министарства заштите животне средине за следећу годину је већи за око 27%, као и да су већа средства опредељена за потребе рециклажне индустрије.

 Постављено је питање да ли и у којој мери се овај извештај користи у даљем планирању активности за превазилажење овог стања Министарства заштите животне средине, али и активности других сектора, који утичу на животну средину, као и шта је са заштићеним подручјима, будући да је у плану било да до 2020. године буде заштићено око 12%, а да је до сада заштићено свега 7,6%.

 Горан Триван је нагласио да заштићена подручја представљају приоритет у наредном периоду, али да из административних разлога није лако достићи планирани обим заштите. Нагласио је да сви сектори морају бити подређени доношењу Закона о климатским променама и додао да, до краја ове године, очекивано извршење буџета износи око 86%.

 У дискусији је споменут добар пример Лесковца, где се грађани још од 2013. године организују да сваког викенда очисте по једну дивљу депонију, па је до сада очишћено око 450 локација и уклоњено око 5 хиљада тона чврстог комуналног отпада, који је отпремљен на регионалну санитарну депонију Жењковац. Наглашено је да се не може на све чекати Министарство, већ се мора радити на подизању свести грађана, које треба едуковати како да сортирају смеће у домаћинствима.

По завршетку дискусије, на предлог председника Одбора Маје Гојковић, Одбор је, са 12 гласова за, једногласно, прихватио **Извештај о стању животне средине у Републици Србији за 2018. годину**, који је поднела Влада на основу члана 76. Закона о заштити животне средине.

Седница је завршена у 13,13 часова.

 СЕКРЕТАР ПРЕДСЕДНИК

 Милица Башић Маја Гојковић